Mille Engemann kom helt tæt på et rådyr.

Efterårsferien kan for mange være lig med en tur i skoven. For Birk Engemann fra Serritslev og datteren Mille gav turen i naturen et ganske særligt møde. Datteren Mille kom nemlig helt tæt på et rådyr. Se flere af videoerne herunder. - Vi var helt oppe og ringe over den oplevelse. Vi har så tit set dyr på vores grund, men vi har aldrig været så tæt før, fortæller Birk Engemann. Det blev til cirka 10 minutters ”snak” med rådyret, inden ’Bambi’, som de kalder ham, stille og roligt traskede væk fra far og datter. Det lykkedes far Birk at fange nogle af øjeblikkene på video, hvor Mille får hilst på det rolige dyr. - Jeg kan gå helt frem til ham. Han kigger bare op og spiser videre. Da Mille kommer helt frem til os, siger jeg stille til hende "prøv at klappe ham", forklarer faren. - Det gør hun lige så stille og reaktionen er bare, at han nyder det, siger Birk Engemann. Rådyr findes i hele landet og lever i områder med en blanding af skov og åbne landskaber. Ungerne fødes i maj og juni, hvor der kommer over 100.000 rålam til verden herhjemme. Noget tyder på at Bambi ikke sådan er til at slippe af med. - Her til morgen (søndag, red.) så jeg ham så igen. Jeg kunne igen gå helt frem til ham og sige 'hej.' Det er stadig en stor oplevelse, fortæller far Birk, der ejer Serritslev Fiskepark.